**NOTĂ DE FUNDAMENTARE**

Agenția pentru Protecţia Mediului București este o instituţie publică cu personalitate juridică aflată în subordinea Agenţiei Naţionale pentru Protecţia Mediului, care funcţionează în subordinea Ministerului Mediului, Apelor și Pădurilor potrivit prevederilor art.1 alin.(1) și art.2 alin.(1) din Hotărârea Guvernului nr. 1000/2012 privind reorganizarea şi funcţionarea Agenţiei Naţionale pentru Protecţia Mediului şi a instituţiilor publice aflate în subordinea acesteia, cu modificările şi completările ulterioare.

Agenția pentru Protecția Mediului București are statut de serviciu public deconcentrat și administrează bunuri din domeniul public al statului de natura celor prevăzute la art.136 alin.(3) din Constituția României, republicată, în Ordonanța de urgență a Guvernului nr. 57/2019 privind Codul administrativ, cu modificările și completările ulterioare, precum şi alte bunuri care nu au fost înscrise la data dobândirii în anexa nr. 12 la Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările și completările ulterioare.

Agenția pentru Protecția Mediului București utilizează un bun imobil cu suprafața construită totală de 503 mp și suprafaţa desfăşurată totală de 2480 mp, înscrisă în cartea funciară nr. 223981 Bucureşti Sectorul 6, format din trei corpuri de clădire și terenul aferent, situate în București, Sectorul 6, Al. Lacul Morii, nr.1, descrierea completă a imobilului fiind următoarea:

* corp clădire C1 cu 6 niveluri cu suprafață construită la sol = 229 mp, suprafața desfășurată = 1137 mp, având număr cadastral 223981-C1;
* corp clădire C2 cu 5 niveluri cu suprafață construită la sol = 125 mp, suprafață desfășurată = 613 mp, având număr cadastral 223981-C2;
* corp clădire C3 cu 5 niveluri cu suprafață construită la sol = 149 mp, suprafață desfășurată = 730 mp, având număr cadastral 223981-C3;
* teren în suprafață de 1800 mp din acte, 1830 mp din măsurători, număr cadastral 223981.

Conform încheierii Oficiului de Cadastru și Publicitate Imobiliară București – Biroul de Cadastru și Publicitate Imobiliară Sectorul 6 nr. 27557/14.03.2023 și extrasului de carte funciară aferent, imobilele înscrise în cartea funciară nr. 223981 București Sectorul 6 sunt proprietatea statului român, cu drept de administrare în favoarea Agenției pentru Protecția Mediului București, potrivit Hotărârii Guvernului nr. 1233/2001 privind trecerea unor imobile, proprietate publică a statului, de la Compania Naţională „Apele Române” - S.A. în administrarea Inspectoratului de Protecţie a Mediului al Judeţului Ilfov şi a Inspectoratului de Protecţie a Mediului al Municipiului Bucureşti, unităţi sub autoritatea, respectiv în subordinea Ministerului Apelor şi Protecţiei Mediului.

Bunurile administrate de Ministerul Mediului, Apelor și Pădurilor și unitățile din subordine sunt prevăzute în anexa nr. 12 la Hotărârea Guvernului nr. 1705/2006, cu modificările și completările ulterioare. Totodată, Hotărârea Guvernului nr. 1705/2006 prevede că „modificările intervenite în inventarul centralizat al bunurilor din domeniul public al statului se aprobă în condițiile legii, prin acte normative adoptate în acest sens, inițiate de către ministere sau de alte organe de specialitate ale autorităților publice centrale, aflate în subordinea Guvernului, precum și de autorități administrative autonome și autoritățile administrației publice locale, prin Ministerul Administrației și Internelor”.

În conformitate cu prevederile art. 288 alin.(1) din Ordonanța de urgență a Guvernului nr.57/2019, cu modificările și completările ulterioare, „inventarul bunurilor din domeniul public al statului se întocmeşte şi se modifică, după caz, potrivit prevederilor în vigoare, de ministere sau de celelalte organe de specialitate ale administraţiei publice centrale, atât pentru bunurile aflate în administrarea acestora, cât şi pentru bunurile aflate în administrarea unităţilor din subordinea, coordonarea sau sub autoritatea acestora, precum şi de autorităţile publice autonome, şi se aprobă prin hotărâre a Guvernului.”

În conformitate cu prevederile art.2ˡ coroborate cu cele ale art.2² din Ordonanța Guvernului nr. 81/2003 privind reevaluarea şi amortizarea activelor fixe aflate în patrimoniul instituţiilor publice, aprobată prin Legea nr. 493/2003, cu modificările şi completările ulterioare, „reevaluarea activelor fixe corporale se efectuează cu scopul determinării valorii juste a acestora, ţinându-se seama de inflaţie, utilitatea bunului, starea acestuia şi de preţul pieţei, atunci când valoarea contabilă diferă semnificativ de valoarea justă” și „începând cu data de 1 ianuarie 2008, activele fixe corporale de natura construcţiilor şi terenurilor aflate în patrimoniul instituţiilor publice vor fi reevaluate cel puţin o dată la 3 ani, în condiţiile prevăzute la art. 2ˡ, de o comisie numită de conducătorul instituţiei publice sau de evaluatori autorizaţi conform reglementărilor legale în vigoare, rezultatele reevaluării urmând a fi înregistrate în contabilitate până la finele anului în care s-a efectuat reevaluarea”.

În acest sens, potrivit prevederilor Ordinului ministrului economiei şi finanţelor nr.3471/2008 pentru aprobarea Normelor metodologice privind reevaluarea şi amortizarea activelor fixe corporale aflate în patrimoniul instituţiilor publice, cu modificările și completările ulterioare, Agenția pentru Protecţia Mediului București a procedat la actualizarea valorii de inventar prin reevaluare, pentru bunurile imobile proprietatea statului, pe care le utilizează.

Proiectul de act normativ se referă la modificarea denumirii și actualizarea inventarului bunurilor care alcătuiesc domeniul public al statului date în administrarea Ministerului Mediului, Apelor şi Pădurilor - Agenția pentru Protecţia Mediului București şi vizează modificarea denumirii și a valorii de inventar a două bunuri imobile aparţinând domeniului public al statului, ca urmare a efectuării măsurătorilor cadastrale cuprinse în anexă, efectuate cu respectarea prevederilor art. 13 din Normele metodologice privind reevaluarea şi amortizarea activelor fixe corporale aflate în patrimoniul instituţiilor publice, aprobate prin Ordinul ministrului economiei şi finanţelor nr. 3471/2008, cu modificările și completările ulterioare.

Imobilele sunt înscrise în evidența contabilă a Agenției pentru Protecţia Mediului București la valoarea stabilită prin raportul de evaluare întocmit în martie 2023 de către societatea membru ANEVAR, S.C. Interproiect Consulting S.R.L.

Valoarea imobilului cu nr. MF 121046 înainte de reevaluare era de 7.983.924 lei, iar valoarea după reevaluare este de 8.599.990 lei, iar valoarea imobilului cu nr. MF 38992 înainte de reevaluare era de 2.538.151 lei, iar valoarea după reevaluare este de 2.801.220 lei.

Datele din extrasul de carte funciară nr. 223981 București Sectorul 6 emis de Oficiul de Cadastru şi Publicitate Imobiliară Bucureşti - Biroul de Cadastru și Publicitate Imobiliară Sectorul 6 nu se modifică.

În urma efectuării operațiunii de reevaluare a activelor fixe corporale din domeniul public al statului, desfășurată conform prevederilor Ordinului ministrului economiei și finanțelor nr. 3.471/2008, cu modificările și completările ulterioare, valorile bunurilor care se regăsesc în inventarul centralizat al bunurilor din domeniul public al statului au fost actualizate.

Menţionăm că valorile de inventar prevăzute în conţinutul anexei, care face parte integrantă din prezentul proiect de hotărâre a Guvernului, sunt cele înscrise în evidenţa contabilă a Agenţiei pentru Protecţia Mediului București.

Proiectul de act normativ se referă la:

1. modificarea denumirii imobilelor înscrise în inventarul centralizat al bunurilor din domeniul public al statului sub numerele MF 38992 și MF 121046, astfel:
2. MF 38992, denumirea actuală „Teren clădire sediu” va fi înlocuită cu denumirea „Teren sediu”;
3. MF 121046 denumirea actuală „Sediu Agenția pentru Protecția Mediului” va fi înlocuită cu denumirea „Sediu Agenție pentru Protecția Mediului București”.
4. modificarea valorii de inventar a imobilelor înscrise în inventarul centralizat al bunurilor din domeniul public al statului sub numerele MF 38992 și MF 121046, urmare a reevaluării, astfel:

1. MF 38992, valoarea de înregistrare de 2.538.151 lei urmează a fi înlocuită cu valoarea actuală de 2.801.220 lei, stabilită conform raportului de evaluare întocmit în martie 2023 de către societatea membru ANEVAR, S.C. Interproiect Consulting S.R.L.;

1. MF 121046, valoarea de înregistrare de 7.983.924 lei urmează a fi înlocuită cu valoarea actuală de 8.599.990 lei, stabilită conform raportului de evaluare întocmit în martie 2023 de către societatea membru ANEVAR, S.C. Interproiect Consulting S.R.L.

Necesitatea şi oportunitatea promovării proiectului de act normativ, realitatea şi corectitudinea datelor prezentate aparţin Agenţiei pentru Protecţia Mediului București, instituţie publică cu personalitate juridică, aflată în subordinea Agenţiei Naţionale pentru Protecţia Mediului, care funcționează în subordinea Ministerului Mediului, Apelor și Pădurilor şi care promovează acest proiect în temeiul art.1 lit.b) din Regulamentul privind procedurile, la nivelul Guvernului, pentru elaborarea, avizarea şi prezentarea proiectelor de documente de politici publice, a proiectelor de acte normative, precum şi a altor documente în vederea adoptării/aprobării, aprobat prin Hotărârea Guvernului nr.561/2009, cu modificările ulterioare.

Facem precizarea că, imobilele care fac obiectul prezentului proiect de act normativ nu sunt grevate de sarcini, nu se află în litigiu, nu fac obiectul revendicării sau restituirii în condiţiile legii.

Prezentul act normativ nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare, conform prevederilor art.1 alin.(3) lit.a) pct.12 din Hotărârea Guvernului nr. 443/2022 pentru aprobarea conţinutului instrumentului de prezentare şi motivare, a structurii raportului privind implementarea actelor normative, a instrucţiunilor metodologice pentru realizarea evaluării impactului, precum şi pentru înfiinţarea Consiliului consultativ pentru evaluarea impactului actelor normative.

Faţă de cele prezentate, a fost elaborat prezentul proiect de Hotărâre a Guvernului privind modificarea denumirii și actualizarea valorii de inventar a două bunuri imobile înregistrate în inventarul centralizat al bunurilor din domeniul public al statului, aflate în administrarea Agenției pentru Protecţia Mediului București, instituție publică cu personalitate juridică aflată în subordinea Agenției Naţionale pentru Protecția Mediului, care funcționează în subordinea Ministerului Mediului, Apelor și Pădurilor, ca urmare a reevaluării, care în forma prezentată a fost avizat de ministerele interesate şi pe care îl supunem spre adoptare.

**MINISTRUL MEDIULUI, APELOR ŞI PĂDURILOR,**

**MIRCEA FECHET**

**AVIZĂM:**

**MINISTRUL FINANŢELOR, MINISTRUL JUSTIŢIEI,**

**MARCEL-IOAN BOLOȘ ALINA-ȘTEFANIA GORGHIU**